(Finnmark Dagblad) Sørflaten viser stedet til Finnmark Dagblad. Det ligger i skogen, rett ved Lakselv barnehage og i «bakgården» til Kirkeveien, hvor det bor en rekke barnefamilier. Her ligger det en hel haug med tomme brusflasker i lyngen, som har vært mekket til hasjpiper.

- Hva synes du om at slikt ligger i nærområdet til barnehagen?

- Skremmende! Jeg synes det rett og slett var ekkelt. Det gikk frysninger oppover ryggraden da jeg skjønte hva som lå der. Jeg fikk med ungene i en annen retning, forteller Sørflaten til Finnmark Dagblad.

I dag ved 14-tiden var politiet og tok beslag i de mange flaskene, som tydelig bærer preg av å ha vært brukt til hasjrøyking.

- Det lukter ikke noe av dem. Så min foreløpige konklusjon er at de nok kan ha ligget her en stund, sier politibetjent Tor Ivar Myrland til Finnmark Dagblad.

Han tok beslag i flaskene, og tok dem med inn til Porsanger lensmannskontor.

Eline J. Sørflaten er glad for politiets raske reaksjon, og at flaskene ble fjernet.

- Jeg synes dette er ekstra ekkelt fordi ungene mine leker i nærheten, siden vi bor i Kirkeveien. Og det er mange barn som leker i skateparken, med den nye lekeplassen. Og så har vi Lakselv barnehage. Alt ligger bare hundre meter unna dette stedet!